SKRIFTLIG FORESPØRGSEL P-3137/02

af Sérgio Marques (PPE-DE) til Kommissionen

(28. oktober 2002)

Om: Det europæisk genopbygnings- og udviklingsprogram for Sydafrika

Sydafrika er langt den vigtigste økonomi i den afrikanske verdensdel og udgør en stabiliserende politisk faktor i en region, der er præget af voldsomme politiske, sociale og økonomiske problemer. Netop derfor giver de seneste tal fra Sydafrika anledning til bekymring. Selv om den politiske omstilllingsproces er afsluttet, skaber udbredelsen af fattigdom, arbejdsløshed og social ulighed og aids sammen med den stigende utryghed i de vigtigste byområder problemer for befæstelsen af demokrati og social fred i landet.

EU har inden for rammerne af det europæiske genopbygnings- og udviklingsprogram afsat et samlet beløb på 885,5 millioner euro for perioden 2000-2006 (ca. 126,5 millioner euro om året), hvortil kommer et beløb på 825 millioner euro for samme periode i lån fra Den Europæiske Investeringsbank (ca. 135 mio EUR om året).

Programmet har som formål gennem finansielt og fagligt samarbejde at bidrage til en bæredygtig økonomisk og social udvikling i Afrika, navnlig ved hjælp af programmer og foranstaltninger med henblik på at mindske fattigdommen og fremme økonomisk vækst til fordel for de fattige, fortsætte landets integration i verdensøkonomien, mindske utrygheden og konsolidere grundlaget for demokratiet og retssamfundet under fuldstændig overholdelse af menneskerettighederne og de grundlæggende frihedsrettigheder.

I denne sammenhæng bedes Kommissionen oplyse følgende:

- Hvor langt fremme er den fysiske og finansielle gennemførelse af de forskellige programmer, der har modtaget støtte gennem det europæiske genopbygnings- og udviklingsprogram for Sydafrika?

- Hvilket beløb har Den Europæiske Investeringsbank til dato ydet som lån?

- Er der nogensinde foretaget en forudgående evaluering af virkningerne af det europæiske program? Hvilke virkninger forventes i bekræftende fald, navnlig hvad angår jobskabelse, infrastrukturanlæg, nedbringelse af utrygheden, erhvervsuddannelsesmuligheder, aids osv.?

Svar afgivet på Kommissionens vegne af Poul Nielson

(10. december 2002)

Det Europæiske Genopbygnings- og Udviklingsprogram for Sydafrika (EPRD) blev oprettet i 1996 med henblik på at støtte de sydafrikanske myndigheders politikker og reformer og dermed fremme en bæredygtig økonomisk og social udvikling og konsolideringen af et demokratisk samfund i Sydafrika.

Det gennemføres ved hjælp af etableringen af flerårige vejledende programmer baseret på en fastlagt strategi, der skal fungere som en klar ramme for EF-finansierede samarbejdsaktiviteter i Sydafrika.

Det andet flerårige vejledende program blev undertegnet i juni 2000. Det dækker treårsperioden 2000-2002 med et referencebeløb på 340 mio. EUR ud af det samlede beløb på 885,5 mio. EUR, som i henhold til Europa-Parlamentets og Rådets forordning (EF) nr. 1726/2000 om udviklingssamarbejde med Sydafrika(1) udgør referencebeløbet for samarbejdet mellem EU og Sydafrika for perioden 2000-2006. Hvad angår den periode, der er omfattet af dette flerårige vejledende program, er det blevet aftalt med de sydafrikanske myndigheder, at EF-støtten skal fokuseres på fattigdomsbekæmpelse, udvikling af den private sektor, konsolidering af retsstaten, fremme af menneskerettighederne og støtte til regionalt samarbejde.

Bilagene med oplysninger om de enkelte EF-programmer, der er finansieret siden 1995, samt information om Den Europæiske Investeringsbanks (EIB) interventioner i Sydafrika fremsendes direkte til det ærede medlem og til Europa-Parlamentets sekretariat.

Der fremsendes ligeledes en kopi af 2001-rapporten fra delegationen i Sydafrika, som indeholder mere detaljerede oplysninger om de projekter, der er opført i ovennævnte bilag, direkte til det ærede medlem og til Europa-Parlamentets sekretariat. Rapporten kan også findes på webstedet for delegationen i Pretoria (http://www.eusa.org.za).

Der er ikke foretaget nogen forudgående evaluering af virkningerne af EPRD. Kommissionen er imidlertid næsten færdig med at udarbejde en landestrategievaluering af EF's bistand til Sydafrika siden 1994. Landestrategievalueringen er mere specifikt fokuseret på virkningerne (efterfølgende evaluering) af det flerårige vejledende program for 1997-1999 og relevansen af den nuværende landestrategi og det flerårige vejledende program for 2000-2002. I udkastet til landestrategievaluering konkluderes det bl.a., at den nuværende EU-strategi grundlæggende er sund. Prioriteringerne er kohærente med dem, der er skitseret i de politiske rammer for genopbygnings- og udviklingsprogrammet efter afskaffelsen af apartheid. Kommissionen har fulgt de fleste af anbefalingerne fra den tidligere evaluering i 1999 og har også indarbejdet erfaringerne fra tidligere pilotprojekter i en forbedret, omfattende programstrategi. I evalueringen af det flerårige vejledende program for 1997-1999 blev det konstateret, at programmet havde haft virkninger på alle de vigtigste områder. Statistikkerne bekræfter, at der er sket fremskridt i de fleste sociale servicesektorer, undtagen i de tilfælde hvor en massiv udvandring fra landdistrikterne har skabt stadigt voksende behov. Der er dog fortsat betydelige problemer, som er identificeret som prioriterede områder i regeringens udgiftsrammer på mellemlang sigt og må betragtes som tværgående hindringer for programmernes effektivitet. Der er bl.a. tale om Hiv-/Aids-epidemien (som i lyset af prognoserne formodentlig må anses for at være det alvorligste problem i Sydafrika på kort og mellemlang sigt), decentralisering og lokaludvikling, mangel på kvalifikationer og kapacitet og tilvejebringelse af bæredygtige levevilkår for de vanskeligst stillede befolkningsgrupper.

Kommissionen har planlagt at offentliggøre evalueringsrapporten hen imod slutningen af 2002.

(1) EFT L 198 af 4.8.2000.